**S-13** (rus:*C-13*) bola ponorka typu IX (triedy S tiež triedy Stalinec) Vojensko morskej flotily Sovietskeho zväzu.

Stavba
------

Kýl plavidla bol položený v závode № 112 Krasnoe Sormovo v Nižnom Novgorode 19. októbra 1938 a spustené na vodu bolo 25. apríla 1939. Výtlak na hladine bol 840 t, pod hladinou 1 070 ton. Kompletizácia a dokončenie trvalo až do 31. júla 1941, kedy bola jednotka oficiálne prijatá do výzbroje Baltskej flotily.

Pohon a pancierovanie
---------------------

Pohon bol naftovým motorom (4 000 ks) na plavbu po hladine a zároveň dobíjanie akumulátorov, a pohon elektrický (1 100 ks) na plavbu pod hladinou. Maximálna rýchlosť na hladine 19,4 uzlov pod hladinou 9,5 u.

Výzbroj
-------

Hlavná výzbroj lode pozostávala zo šiestich 533 mm torpédometov. Štyri boli umiestnené vpredu, dva boli kormové. Pomocná výzbroj pozostávala zo 100 mm dela umiestneného pred vežou a 40 mm kanóna umiestneného na zadnej časti veže.

Služba
------

Dňa 31. júla 1941 ju v Baltickej flotile prevzal Pavel Malatyjenko, ktorý v prvej polovici septembra 1942 potopil dve fínske lode *Hera* a *Jussi H* a nemeckú (holandskú) loď *Anna W* spolu 4 042 BRT.

15. októbra 1942, pri menení batérií bola S-13 napadnutá a poškodená fínskou ponorkou, no unikla a podarilo sa jej doplávať do Kronštadtu.

Následne bol velením ponorky poverený Alexandr Marinesko. 30. januára 1945 pri hliadkovej plavbe v zlom počasí v oblasti plytčín, kde Nemci nečakali žiadne ponorky, spozorovala ponorka S-13 nemeckú transportnú loď Wilhelm Gustloff a vypálila po nej 4 torpéda. Tri z torpéd nemeckú loď zasiahli. Ťažko poškodená loď sa v zlom počasí a mraze rýchlo potopila. Táto akcia predstavuje najväčšiu zdokumentovanú námornú katastrofu počas potopenia jedinej lode. Zahynulo 5 300 až 9 400 cestujúcich a členov posádky. Zachránených bolo 904 stroskotancov. Presný počet obetí nie je istý, pretože na loď nastúpilo veľké množstvo evakuovaných civilistov bez oficiálnej evidencie. Na palube bolo množstvo absolventov výcviku nových posádok ponoriek 2. ponorkovej flotily, ktorí mali byť nasadené do bojov o Atlantik.

S-13 sa zúčastnila počas druhej svetovej vojny 4 bojových misií, pri ktorých podnikla 12 útokov pričom vystrelila 19 torpéd, potopila 5 nepriateľských plavidiel a jedno poškodila.

Bojové misie
------------

* 02.09.1942 - 19.10.1942
* 01.10.1944 - 11.11.1944
* 11.01.1945 - 15.02.1945
* 20.04.1945 - 23.05.1945

Potopené lode
-------------

* 11.09.1942 fínska transportná loď «Неrа» (1 379 BRT)
* 12.09.1942 fínsky parník «Jussi Н.» (2 325 BRT)
* 18.09.1942 holandský parník «Anna W.» (290 BRT)
* 30.01.1945 nemecká transportná loď «Wilhelm Gustloff» (25 484 BRT)
* 10.02.1945 nemecká transportná loď «General Steuben» (14 660 BRT)

* 09.10.1944 nemecká transportná loď «Siegfried» (563 BRT) - poškodená

Potopenie posledných dvoch lodí Wilhelm Gustloff a General Stauben je v hodnotení najväčších námorných katastrof v dejinách (jednej lode) hodnotené na prvom a piatom mieste.

Zdroj
-----

* *Tento článok je čiastočný alebo úplný preklad článkov Soviet submarine S-13 na anglickej Wikipédii (číslo revízie nebolo určené) a С-13 na ruskej Wikipédii (číslo revízie nebolo určené).*

|  |  |
| --- | --- |
| **Ponorky: Trieda S** |  |
| Predchádzajúca trieda: Trieda P (Trieda Pravda) | Nasledujúca Trieda M (Trieda Maljutka) |
| S-1† • S-2† • S-3† • S-4† • S-5† • S-6† • S-7† • S-8† • S-9† • S-10† • S-11† • S-12† • S-13\* • S-14 • S-15 • S-16 • S-17 • S-18 • S-19 • S-20 • S-21 • S-22 • S-23 • S-24 • S-25 • S-26 • S-27 • S-28 • S-29 • S-30 • S-31\* • S-32† • S-33\*\* • S-34† • S-35 • S-36 • S-37 • S-38 • S-39 • S-45 • S-46 • S-47 • S-48 • S-49 • S-51 • S-52 • S-53 • S-54† • S-55† • S-56\*\*\* • S-57 • S-58 • S-101\* • S-102 • S-103 • S-104 \* Červená / \*\* Gardová / \*\*\* Červená aj Gardová |